Il-Qorti tal-Maġistrat ikkundannat mara ta' 34 sena mill-Belt sena ħabs sospiżi għal sentejn wara li ammettiet li serqet oġġetti minn residenza ta' mara li qabditha biex taħslilha. Il-valur misruq huwa ta' €450 u kien hemm xi oġġetti oħra li ġew rikoverati mill-Pulizija. Edith Bugeja ammettiet li wettqet is-serqa fil-31 ta' Diċembru li għadda minn dar fil-Belt. Il-Maġistrat Nadine Lia qieset li l-mara ammettiet fi stadju bikri tal-proċeduri u li l-kondotta tagħha hija waħda netta. Fattur ieħor li qieset il-Qorti huwa li Bugeja ddispjaċiha għal dak li għamlet. Madankollu l-Qorti osservat ukoll kif Buhega kisret il-fiduċja ta' min daħħalha u afdaha fid-dar tiegħu u li sa issa ma rritornatx l-oġġetti misruqa. Il-Prosekuzzjoni mmexxija mill-Ispettur Gabriel Micallef qalet lill-Qorti li l-ħatja m'għandhiex tingħata piena ta' ħabs effettiva, xi ħaġa li qablet magħha d-difiża. Minbarra s-sentenza sospiża l-Maġistrat Lia ordnatilha wkoll tħallas lill-vittma l-€450 fi żmien sitt xhur.